בס"ד ד אלול התשפ"א

**שופטים התשפ"א – יהי לבי תמיך בחוקיך**

1. **דברים פרק יח פסוק יג**

תָּמִים תִּהְיֶה עִם יְקֹוָק אֱלֹהֶיךָ:

רש"י: תמים תהיה עם ה' אלהיך - התהלך עמו בתמימות ותצפה לו ולא תחקור אחר העתידות, אלא כל מה שיבא עליך קבל בתמימות ואז תהיה עמו ולחלקו:

1. **השגות הרמב"ן לספר המצוות לרמב"ם - שכחת העשין, מצוה ח**

מצוה שמינית שנצטוינו להיות לבבנו תמים עמו ית' והוא שנאמר (שופטי' יח) תמים תהיה עם י"י אלהיך. וענין הצוואה הזאת שנייחד לבבנו אליו לבדו ית' ושנאמין שהוא לבדו עושה כל והוא היודע אמתת כל עתיד וממנו לבדו נדרוש הבאות מנביאיו או מאנשי חסידיו ר"ל אורים ותומים ולא נדרוש מהוברי שמים ולא מזולתם ולא נבטח שיבואו דבריהם על כל פנים. אבל אם נשמע דבר מהם נאמר הכל בידי שמים כי הוא משנה מערכת הככבים והמזלות כרצונו, מפר אותות בדים וקוסמים יהולל [ישעי' מד], ונאמין שכל הבאות תהיינה אלינו כפי התקרבנו לעבודתו ... וזה הוא תרגומו שלאנקלוס שלים תהא בדחלתא די"י אלהך. וכן אמר הכתוב (תהל' קיט) יהי לבי תמים בחוקיך. ובמצוה הזאת נצטוה אברהם אבינו כאשר בא לכרות לו ברית ולתת לו זרע, אמר (לך יז ורמב"ן שם) התהלך לפני והיה תמים. כי מפני שהיה הוא זכור לטוב יסוד באמונה והחולק על הכשדים שהיו מייחסים כל הכחות לשמש ולירח ולכוכבים והוא ראה שיש עליהם יוצר ומנהיג צוהו עוד להתהלך לפניו ולהיות תמים עמו ולא יתן בלבו שיהא בזולתו שום אמת ולא יסתכל בעניינם כלל עם דעתו שיוצרם מנהיג אותם אלא יהיה לבו אליו לבדו ית' כי הוא המצוה אותם והמסדר סדור מערכתם כרצונו כענין שאמרו (שבת קנו א) צא מאצטגנינות שלך וכו'. זהו ענין המצוה הזאת. והזכירה בעל ההלכות וכתב (אות קמד) להיות תמים. ואולי חשב הרב (=הכוונה לרמב"ם) שהיא צוואה כוללת המצות כולן ללכת בדרכי התורה כענין שנ' (תהל' קיט) אשרי תמימי דרך ההולכים בתורת י"י ולכן לא הביאה בחשבונו. והמתבאר מדברי רבותינו והנכון בכתוב הזה הוא מה שפרשנו בה בכאן:

1. **שפת אמת פרשת שופטים – תרנ"ב**

בפסוק תמים תהי' כו' כי הגוים כו'. כי הנהגת הטבע הוא רק לאומות כמ"ש אשר חלק ה"א אותם לכל העמים תחת כו' השמים אבל בנ"י שהם למעלה מתחת השמים הנהגה שלהם ע"פ התורה. דאיתא במד' בפסוק אלה תולדות השמים והארץ. הה"ד כל אלה קצות דרכיו כו'. כי כל הטבע הנגלית אם כי כולם בחכמה נפלאה היא רק קצות דרכיו והם בגבול וקצבה כמ"ש לכל תכלה ראיתי קץ. והם בחי' אלה תולדות השמים והארץ. אבל בנ"י יש להם בחי' השלימות בכח התורה ולכן צריכין לבקש דרך זה בלבד. ולא לשמוע אל מעוננים. ואז זוכין לתמימות ושלימות הנ"ל. ואנחנו היום שאין לנו נביאים צריכין להתחזק באמונה זו שלא לסור אחר חכמת הטבע. ובזה נוכל לתקן מה שחטאנו בעוד שהי' לנו נביאים ומ"מ עזבנו דברי הנביא ונמשכנו אחר חכמות חיצונות ולכן צריכין עתה לשוב בתשובה אפי' בחסרון הנבואה לקיים בנו עם עני ודל. עני בדעת. אעפ"כ וחסו בשם ה'. וכתי' טוב לחסות בה' אפי' בחושך מלבטוח באדם ובנדיבים. **והוא הנסיון בזמן הזה**:

1. **שפת אמת פרשת שופטים - תרמ"ד**

בפסוק תמים תהי'. נביא מקרבך כו' כמוני כו'. דכתי' לא ימנע טוב להולכים בתמים. דבכל דבר יש פנימיות והוא חיות שבא בכח התורה שנק' טוב וע"ז נאמר מה רב טובך כו' צפנת כו' לחוסים בך נגד בנ"א. פי' שהקב"ה ברא עוה"ז בבחי' הטבעיות. וזה חלק האומות שיש בטבע ג"כ כמה מיני חכמות וכישופים. אבל תכלית בריאת כל אלה הענינים הי' שבנ"י ילכו בתמימות כמ"ש לא כן נתן לך ה"א פי' שגם שרואין ומבינים כל עצות האומות כמ"ש לא תלמד לעשות אבל אתה למד להבין ולהורות כו'. להניח כל אלה החכמות ולהיות תמים עם ה' ועי"ז זוכין להתגלות טוב הגנוז שהוא הפנימיות וכפי מה שהי' נמצא זאת התמימות והבטחון בו ית'. כך הי' נמצא נביאים בישראל כאשר דור המדבר היו בזה התמימות שנמשכו אחר הקדוש ברוך הוא למדבר. כמ"ש זכרתי לך כו' ועי"ז זכו לקבל התורה טוב הגנוז בחי' נבואת מרע"ה כנ"ל. וזה הדרך נשאר לעולם. תמים תהי' ואז נביא כו' כמוני יקים לך כו'. וכמו כן בש"ק שמבטלין כל המעשים והמלאכות בעבור מצות ה' הוא בחי' התמימות לכן יש בו הארת הנשמה יתירה שהוא מטוב הגנוז בחי' מרע"ה כדאיתא שמרע"ה מחזיר לבנ"י בש"ק הכתרים של נעשה ונשמע:

1. **תלמוד בבלי מסכת ברכות דף י עמוד א**

מה עשה הקדוש ברוך הוא - הביא יסורים על חזקיהו, ואמר לו לישעיהו: לך ובקר את החולה: שנאמר: בימים ההם חלה חזקיהו למות ויבא אליו ישעיהו בן אמוץ הנביא ויאמר אליו: כה אמר ה' (צבאות) צו לביתך כי מת אתה ולא תחיה וגו'. מאי כי מת אתה ולא תחיה - מת אתה - בעולם הזה, ולא תחיה - לעולם הבא. אמר ליה: מאי כולי האי? אמר ליה: משום דלא עסקת בפריה ורביה. אמר ליה: משום דחזאי לי ברוח הקדש דנפקי מינאי בנין דלא מעלו. אמר ליה: בהדי כבשי דרחמנא למה לך? מאי דמפקדת איבעי לך למעבד, ומה דניחא קמיה קודשא בריך הוא - לעביד. אמר ליה: השתא הב לי ברתך, אפשר דגרמא זכותא דידי ודידך ונפקי מנאי בנין דמעלו. אמר ליה: כבר נגזרה עליך גזירה. אמר ליה: בן אמוץ, כלה נבואתך וצא! כך מקובלני מבית אבי אבא - אפילו חרב חדה מונחת על צוארו של אדם אל ימנע עצמו מן הרחמים.

1. **רש"ר הירש פרשת שופטים פרק יח פסוק יג**

(יג) תמים תהיה וגו'. כבר ביארנו בפי' ויקרא עמ' ו ואילך, שסח ואילך: התמימות הנדרשת לקרבנות ולמקריבים מסמלת את התמימות הנדרשת להתמסרותנו לה'. האדם כולו על כל יחסיו חייב להתמסר לה' ותמימות זו היא תוצאה ישירה של תודעת אחדות ה', והיא מגשימה את ייעודו של עם סגולה, עם הקנוי רק לה' לבדו. כאן מתוארת תמימות זו במשמעותה המוחשית. נימה קלה של גורלנו ומעשינו אל תהא מנותקת מה'; עלינו להיות עִם ה' בשלמותנו. כל הדרכים האליליות, שתוארו בפסוקים הקודמים, כבר הוצאו על ידי כך מגבול ישראל. ה' לבדו הוא מנהיג גורלנו ומדריך מעשינו, הוא לבדו קובע את עתידנו ורק רצונו הוא קנה - מידה למעשינו ולמה שנמנע ממנו לעשות. לא מולך עיוור של גורל שולט עלינו ועל בנינו, לא המתים, לא המקל והחולדה וכיו"ב יודעים מה צפוי לנו; לא הזיות חולניות של מנחשים וכו' תאמרנה לנו מה נעשה ומה נחדל מעשות, ואף אין להם משקל של שחק מאזניים כדי להכריע את כף גורלנו. רק מה' היינו שואלים דבר על עתידנו, אילו היתה ידיעת העתיד דרושה לאדם ה"תמים" כל עיקר. רק מה' היינו מבקשים הוראה על מעשינו ומחדלנו, אלמלא כבר נתן לנו ה' בתורתו את ההוראה על מעשינו ומחדלנו. אכן ה"תמים" מבטל את עצמו לה' בגורלו ובמעשיו ודעתו נתונה רק לתפקיד המוטל עליו בכל הווה, ואשר להצלחתו ולכל עתידו - הוא משליך את יהבו על ה'. במילוי חובתו הוא כבר השיג את המטרה העליונה של מעשיו ומחדליו; הוא שילם לה' את מס החובה שנתמלאה בנאמנות, וכל עניין שהוא מעבר לחובתו איננו משבית את מנוחתו. ה"תמים" - קרוב אל "דמם", "טמם" ראה פי' בראשית עמ' קפו - הוא שליו ודאגה איננה חודרת אל לבו.

הדרישה החיובית "תמים תהיה" וגו' כוללת אפוא יותר מהאיסור השלילי על דרכי האליליות שנאמר בפסוקים הקודמים, והיא מצפה שנתרחק גם משאר כל הסוגים של גילוי עתידות מדומה (ראה תוספות שבת קנו ע"ב ד"ה כלדאי).

1. **רבי יוסף אלבו - ספר העיקרים, מאמר שלישי פרק יב**

עיקר מציאות הנבואה במין האדם, אינה כדי להגיד עתידות.. כמו שיודע זה ע"י קוסמים והחוזים בכוכבים, אבל כדי להגיע האומה בכללה או המין האנושי אל השלימות.

1. **אריז"ל הקדוש - שער הפסוקים, פרשת משפטים**

הנה ר"ת 'אנה 'לידו 'ושמתי 'לך הוא אלול, לרמוז כי הקב"ה בחסדו אנה וזמן חדש אלול, לכל מי שחטא בתוך השנה, שישוב אז בתשובה, ויקבלוהו. ובחדש הזה נאמר קרוב ה' לכל קוראיו:

1. **רבי נתן מנמירוב, לקוטי הלכות, הלכות תחומין ועירובין, הלכה ו אות ז**

....וְאֵלּוּ הַכֹּהֲנִים וְהַלְּוִיִּים הָיָה לָהֶם אַרְבָּעִים וּשְׁמוֹנֶה עָרִים לָשֶׁבֶת. שֵׁשׁ עָרֵי מִקְלָט וַעֲלֵיהֶם אַרְבָּעִים וּשְׁתַּיִם עִיר. שֶׁהֵם מְרַמְּזִים עַל כְּלָלִיּוּת הָאֱמוּנָה שֶׁל יִשְרָאֵל, שֶׁהֵם בְּחִינַת שִׁשָּׁה תֵּבוֹת שֶׁבְּפָּרָשַׁת שְׁמַע יִשְרָאֵל וַעֲלֵיהֶם אַרְבָּעִים וּשְׁתַּיִם תֵּבוֹת שֶׁבְּפָּרָשַׁת וְאָהַבְתָּ, שֶׁהֵם כְּלַל אֱמוּנַת יִשְרָאֵל, כִּי הַצַּדִּיקִים וְתַלְמִידֵיהֶם, שֶׁהֵם בְּחִינַת הַכֹּהֲנִים וְהַלְּוִיִּים, הֵם עוֹסְקִים רַק לְהַמְשִׁיךְ וּלְהָאִיר שְׁלֵמוּת הָאֱמוּנָה בְּיִשְרָאֵל, כִּי כָּל הַתּוֹרָה כְּלוּלָה בָּאֱמוּנָה כַּיָּדוּעַ, וְאֵלּוּ הָאַרְבָּעִים וּשְׁמוֹנֶה עָרִים הַקְּדוֹשִׁים שֶׁלָּהֶם שֶׁבָּהֶם יוֹשְׁבִים וְעוֹסְקִים לְהַמְשִׁיךְ וּלְהָאִיר הָאֱמוּנָה בְּיִשְרָאֵל שֶׁהִוא כְּלַל הַתּוֹרָה, הָיָה לָהֶם לְכָל עִיר אַלְפַּיִם אַמָּה מִגְרָשׁ וְכוּ' שֶׁמִּשָּׁם אָנוּ לְמֵדִים תְּחוּם שַׁבָּת, כִּי הֵם עוֹסְקִים לְהַמְשִׁיךְ הַדְּרָכִים הַקְּדוֹשִׁים הַנַּ"ל עַל יִשְרָאֵל שֶׁהֵם בְּחִינַת אֲזַמְּרָה וְכוּ' וְאַיֵּה וְכוּ', שֶׁהֵם בְּחִינַת אַלְפִין כְּדֵי שֶׁלֹּא יֵצֵא שׁוּם אֶחָד מִיִּשְרָאֵל מֵהַגְּבוּל עַל יְדֵי שֶׁמַּמְשִׁיכִין וּמְאִירִין בָּהֶם שְׁתֵּי הַדְּרָכִים הַנַּ"ל, שֶׁהֵם בְּחִינַת תְּחוּם שַׁבָּת כַּנַּ"ל.

1. **רבי אברהם יהושע השל מאפטא, אוהב ישראל - פרשת מסעי**

ואת הערים אשר תתנו ללוים את שש ערי המקלט ועליהם תתנו ארבעים ושתים עיר גו' [לה, ו]. בהעיר לב להבין ולדעת יש לרמז בזה כי מצוה זו נוהגת בכל זמן כי התורה נצחית ועל כן אפילו בזמן הזה יש לה שייכות והוא תיקון למכה נפש בשגגה. ר"ל מי ששגג בחטאים ועונות ומשחית את נפשו הוא יעשנה. ר"ל שיעשה תיקון זה בקבלת עול מלכות שמים באהבה שלימה ובמסירות נפש גדול באמת בכל לבבו לה' יתברך בהששה תיבות שמע ישראל כו'. והמה בחינת שש ערי מקלט. ועליהם תתנו מ"ב עיר, הוא בחינת פרשה ראשונה של קריאת שמע שהוא ואהבת שיש בה מ"ב תיבות. והיינו קבלת אהבתו יתברך ותורתו בכל לב ונפש. ועל ידי המסירות נפש באמת בכל לבבו לקבל עליו עול מלכות שמים. ועל ידי קבלתו באמת אהבת ה' יתברך בכל לבבו בזה נתכפר לו על שהכה את נפשו בשגגה. ובגמרא מכות איתא (י א) אמר אביי שש ערי המקלט הללו קולטות בין לדעת ובין שלא לדעת, ומ"ב עיר הללו לדעת קולטות ושלא לדעת אינן קולטות עד כאן. ויבואר זה גם כן על פי דרכינו כי וא"ו תיבות הראשונות שבהם צריך למסור נפשו רוחו ונשמתו לה' יתברך באמת ובתמים בין שעושה דברים אלו באמת בדיעה והשכל ובין שמסירות נפשו הוא גדול כל כך עד אשר כמעט יצא מדעתו ובחינה זאת כפי הנראה שבכאן הוא יותר חשובה ויקרה מהראשונה וכמבואר בהפוסקים בכמה מקומות. כי בכל מקום בין האחרון הוא יותר פשוט מן הראשון. נמצא שאלו השש תיבות קולטות בין לדעת בין שלא לדעת כנ"ל. אמנם בהמ"ב תיבות של פרשת ואהבת כו' ששם הוא קבלת אהבתו יתברך ואהבת התורה הקדושה והמצות. לזה צריך דוקא דעת ושכל גדול. ובפרט מי שזכה להשכיל בהשכלתו במושכלות העליונים אבל שלא לדעת אינן קולטות. וה' יתברך יזכנו לעבדו ולאהבה אותו יתברך באמת ובתמים ובדעת וכן יהי רצון אמן. והבן כל זה היטב:

1. **הרב אהרן יעקב גרינברג - עיטורי תורה, פרשת שופטים**

רבי משה מקוברין פירש "ולגדולתו אין חקר" – גדולת הבורא אין להשיג בדרך החקירה. ואמר רבי משה אלשיך הקדוש "אף בחדרי חדרים, כשאין אדם רואה אותך ואתה רק "עם ה' אלקיך" בלבד ואין זר עמך, גם אז "תמים תהיה עם ה' אלקיך". ומעין כך אמר רבי פינחס מקוריץ "לא מצינו בשום מצוה או מידה טובה, מן התורה או מדברי נביאים, שצריך אדם מישראל לקיימם עם ה' אלקיך. ורק במידת התמימות אומר הכתוב "תמים תהיה עם ה' אלקיך". וכמו כן במידת הענווה והצניעות אומר הנביא "והצנע לכת עם אלקיך". משום שבשתי המידות האלו יכול אדם בנקל לרמות אחרים – הוא יכול להתחכם ולהעמיד פנים של איש תמים, בשעה שליבו מלא ערמה ותחבולות רשע. כמו כן ישנה ענוה מזויפת, הגאוה מתעטפת בטלית של ענוה והיא סמויה מעינו של אדם מהחוץ, ורק כלפי שמיא גליא, אם תמימות זו או ענוה זאת היא אמיתית או מסולפת. ולכן אומר הכתוב תמים תהיה עם ה' אלקיך – והצנע לכת עם אלקיך. שתי מידות אלו: התמימות והענוה צריכות קיום מאת ה' שהוא בוחן לבבות, כי את הבריות אפשר לרמות".

1. **הרב חיים שמחה ליינר – דור ישרים, עמוד כו'**

(רבי צדוק) סיפר אשר פעם אחת בא לפני רבו הקדוש ז"ל ונתן לו פתקא עם מעות פדיון נפש ולקח רבו ז"ל את מעות הפדיון והטמינו בצלחת בגרו ואמר לו עתה קניתי אותך בדמים. ודע לך כי יכולתי עוד מקודם לקנות, אך הצרכתי לברר ולנקות עצמי משום נגיעה מצד עולם הזה כמו תאות הכבוד או גיאות וקנאה כי אולי מחמת שיש בחסידי קאצק עילוי וחריף ולמדן ה"ה הרה"ג הקדוש רבינו יצחק מאיר ז"ל הנקרא בעל חידושי הרי"ם ז"ל ועבור זה אולי גם אני חפץ שיהי' בעדתי עילוי וחריף ולמדן וזהו נגיעה מצד עוה"ז. ע"כ לא קניתך עד עתה שבררתי את עצמי אשר כוונתי רק לשם שמים.